To svenskere er tirsdag blevet sigtet i forbindelse med eksplosionen ved Skattestyrelsen i København.

Det oplyser chefpolitiinspektør Jørgen Bergen Skov fra Københavns Politi onsdag på et pressemøde.

- Begge er mistænkt for at være gerningsmændene bag sprængningen ved Skattestyrelsen, siger han.

Den ene mand, en 22-årig, blev tirsdag pågrebet i Malmø og skal nu udleveres til Danmark.

Han vil - når han når Danmark - blive fremstillet i et grundlovsforhør, hvor anklagemyndigheden vil anmode om lukkede døre.

Ifølge den svenske avis Kvällsposten er den 22-årige ikke tidligere straffet i Sverige.

Den anden mand, en 23-årig, er ikke pågrebet, men er nu internationalt efterlyst.

- Vi har i nat også ransaget flere adresser i Sverige. Her har vi beslaglagt det, vi formoder er den bil, der er brugt af gerningsmændene, siger Jørgen Bergen Skov.

- Vi har en gerningsmand på fri fod, som gør, at vi er meget sparsomme med, hvad vi kan sige af hensyn til efterforskningen, tilføjer han.

Han ønsker ikke at fortælle, hvad der har ført politiet på sporet af de to svenskere. Chefpolitiinspektøren siger dog, at politiet har kørt en "intensiv efterforskning".

Jørgen Bergen Skov understreger desuden, at det fortsat er politiets opfattelse, at eksplosionen ved Skattestyrelsen ikke har relation til den lignende hændelse ved nærpolitistationen på Nørrebro natten til lørdag.

- Det er der intet, der tyder på, siger han.

Det var tirsdag aften i sidste uge, at der pludselig lød et enormt brag fra Skattestyrelsen ved Nordhavn Station i København. Indgangspartiet blev sprængt i stykker.

Heldigvis kom ingen alvorligt til skade.

Politiet har oplyst, at sprængstoffet lå 60 centimeter fra selve indgangspartiet.

/ritzau/